KIRJALLINEN KYSYMYS E-2774/97 komissiolle esittäjä(t): Marjo Matikainen-Kallström (PPE) (1. syyskuuta 1997)

Aihe: Naisten ympärileikkaukset Egyptissä

Egyptiläinen tuomioistuin on kumonnut maan hallituksen antaman määräyksen, joka kielsi naisten ympärileikkaukset. Oikeuden päätös oli kova isku ihmisoikeusryhmille ja tietysti egyptiläisille naisille. Oikeuden päätös asettuu lääkärien puolelle taistelussa, jossa vastapuolina ovat naisten ihmisoikeudet ja lääkärit, jotka saavat elantonsa tekemällä leikkauksia.

Ympärileikkauksen seurauksena monet naiset kärsivät jatkuvista verenvuodoista, shokeista sekä menettävät täysin seksuaaliset halunsa. Moni nainen on myös menettänyt henkensä jouduttuaan amatöörikirurgien - usein parturien - ympärileikkaamaksi.

Euroopan unioni tukee Egyptiä useilla kymmenillä miljoonilla ecuilla vuodessa. Yhtenä tuen tarkoituksena on parantaa maan sosiaalista tilannetta. Haluankin kysyä Euroopan komissiolta, mihin toimenpiteisiin se aikoo ryhtyä parantaakseen naisten asemaa Egyptissä niin, että naisten ympärileikkaukset kiellettäisiin?

Komission jäsenen Manuel Marínin komission puolesta antama vastaus (26. syyskuuta 1997)

Komissio pitää naisten ympärileikkauksia erittäin valitettavina, koska ne ovat terveyden kannalta vaarallisia ja loukkaavat epäinhimillisellä tavalla naisten ja tyttöjen ihmisoikeuksia. Komissio tuomitsee tämän käytännön ja tukee sekä omilla ohjelmillaan että muiden tekemää työtä kannustamalla toimenpiteitä, joilla pyritään sen lopettamiseen. Komissio yhtyy täysin vuoden 1994 Kairon kokouksen ja vuoden 1995 Pekingin kokouksen voimakkaisiin kannanottoihin naisten ympärileikkauksia vastaan.

Myös Egyptin hallitus on tuominnut käytännön ja luvannut lopettaa sen. Naisten ympärileikkaukset kiellettiin vuonna 1996 terveysministeriön antamalla asetuksella. Juuri tämä asetus kumottiin äskettäin egyptiläisen hallintotuomioistuimen päätöksellä, eikä Egyptissä ole tällä hetkellä teknisesti katsoen mitään laillista estettä naisten ympärileikkauksille maan terveydenhuoltojärjestelmän piirissä. Tilanne on kuitenkin mutkikas, eivätkä viimeaikaiset tapahtumat millään muotoa merkitse sitä, että ympärileikkauksen kannattajat olisivat vieneet voiton järjestä ja inhimillisyydestä.

Naisten ympärileikkaukset ovat Egyptissä miltei vallitseva käytäntö maaseudulla ja maaseutumaisilla alueilla ja erittäin yleisiä myös kaupungeissa. Vaikka vuoden 1996 asetuksen kumoamisen aiheuttama keskustelu on keskittynyt maan virallisen terveydenhuoltojärjestelmän osuuteen, naisten ympärileikkauksista valtaosan (93 %) suorittavat ¨perinteiset¨ terveyspalvelujen tarjoajat. Leikkausten uhreja ovat pääasiassa 7 * 11-vuotiaat tyttölapset. Juuri perinne, eikä niinkään uskonto tai laki, on tärkeä käytäntöä selittävä tekijä. Niin islaminuskoiset kuin kristitytkin naisten ympärileikkauksen kannattajat vetoavat vanhaan perinteeseen, ja ympärileikkaukset ovat kulttuurisesti laajalti hyväksyttyjä myös naisten keskuudessa. Euroopan yhteisön Ylä-Egyptissä (missä ympärileikkaukset ovat vallitseva käytäntö) tekemien omien selvitysten perusteella 90 prosenttia naisista kannattaa naisten ympärileikkauksia lähinnä kulttuurisista syistä sekä oletettujen terveysvaikutusten takia.

Kun juuri se väestönosa, jota ympärileikkaukset eniten koskevat, hyväksyy laajalti käytännön, ei ole yllättävää, että naisten ympärileikkausten lopettamiseen tähtäävien toimenpiteiden toteuttaminen on osoittautunut vaikeaksi. Samoin on selvää, että naisten ympärileikkausten lopettamisessa on kyse paljon muustakin kuin terveydestä tai ihmisoikeuksista. Lainsäädännölliset toimenpiteetkin ovat tärkeitä, mutta todellinen haaste on syvälle juurtuneiden asenteiden ja harhaluulojen muuttamisessa koulutuksen ja tiedon avulla.

Egyptin hallitus on toiminut tässä arkaluonteisessa asiassa erittäin varovasti. Koska vuoden 1996 asetuksen pelättiin johtavan siihen, että kaikki naisten ympärileikkaukset alettaisiin yksinkertaisesti tehdä salaa, terveysministeriö salli terveydenhuoltojärjestelmän piirissä toimivien lääkäreiden jatkaa leikkauksia sillä ehdolla, että leikkausta haluavia perheitä yritettäisiin suostutella luopumaan aikeestaan. Lisäksi käynnistettiin muita sekä valtion että eri lahjoittajien tukemia kampanjoita, joilla pyrittiin suostuttelemaan perheitä luopumaan käytännöstä. Niiden vaikutus on kuitenkin ollut vähäinen, eikä YK:n lastenavun rahaston tavoitetta, jonka mukaan naisten ympärileikkaukset olisi lopetettava vuosisadan loppuun mennessä, todennäköisesti saavuteta. Egyptin kansallinen väestö- ja kehityskomitea ja maan nykyinen terveys- ja väestöministeri ovat kuitenkin selkeästi ja julkisesti sitoutuneet toimimaan asian edistämiseksi.

Yhteisön Egyptille lahjoittaman avun voidaan olettaa tukevan tätä prosessia. Merkittävin apu annetaan 10 miljoonaa ecua maksavan Ylä-Egyptin väestöohjelman sekä muiden väestöohjelmien ja suvunjatkamiseen liittyvien terveydenhuolto-ohjelmien kautta. Näissä kaikissa korostetaan sellaisen suvunjatkamiseen liittyviä terveyskysymyksiä koskevan tiedon ja koulutuksen tärkeyttä, jolla ei pelkästään puututa nimenomaan naisten ympärileikkauksiin vaan jolla luodaan osaltaan sitä perustietämystä, jonka on oltava ensin olemassa, jotta tämä epäinhimillinen mutta syvälle juurtunut käytäntö voidaan poistaa. Myös naisten ja lasten saattamisella peruskoulutuksen piiriin, joka on keskeinen seikka ehdotetussa koulutuksen kehittämisohjelmassa, tulee olemaan myönteinen, vaikkakin epäsuora vaikutus. Komissio keskittyy jatkossakin toimenpiteisiin, joilla voidaan parhaalla mahdollisella tavalla edistää naisten ympärileikkausten lopettamista. Samalla se on tietoinen siitä, että menestystä saavutetaan vain sellaisella strategialla, jossa otetaan huomioon laajalti vallalla olevat kulttuuriset arvot.